Resume Når danskerne om en måned skal stemme til Europa-Parlamentsvalget, vil opbakningen til Danmarks medlemskab af EU være inde i en historisk højkonjunktur. Faktisk har den andel af befolkningen, som ser positivt på medlemskabet af EU, aldrig været større, siden vi kom med i det europæiske fællesskab i 1973. Det viser en helt ny og omfattende måling, som Europa-Parlamentet har gennemført i samtlige 28 EU-lande.



76 pct. af de adspurgte danskere siger, at medlemskabet af EU er ”en god ting”. Lige så mange vil stemme ja til at blive i EU, hvis der i dag var folkeafstemning om medlemskabet, og hele 85 pct. siger, at Danmark har draget fordel af at være med i EU. På alle disse nøgleparametre er danskerne særdeles positive.



Klima- og miljøbeskyttelse har inden for det seneste år taget et ordentligt hop frem og er ubetinget det vigtigste tema for danskerne forud for valget. Omvendt er indvandring, som tidligere lå i top, dumpet ned på listen, og tillægges nu samme vægt som f.eks. menneskerettigheder og demokrati blandt vælgerne.



Selv om opbakningen til EU generelt er steget på tværs af EU’s 28 medlemslande de seneste år, er danskerne stadig væsentlig mere positive end gennemsnittet for hele EU. Hertil kommer at en rekordhøj andel af danskere agter at stemme til Europaparlamentsvalget den 26. maj. Hele 65 pct. af danskerne siger, at de er meget sandsynligt, at de vil stemme. Det er 30 procentpoint over gennemsnittet for alle EU-lande.